7.2.2023.
HR
Službeni list Europske unije
C 47/137 srijeda, 6. srpnja 2022.
15. smatra da bi EU trebao utvrditi tijela UN-a i druge multilateralne organizacije koje su ključne za promicanje političkog dijaloga, konvergencije i političkih rješenja za globalne izazove i utvrđivanje standarda; te bi trebao definirati jasne ciljeve i jasne prioritete za dijalog s tim tijelima i organizacijama te za njihovu potporu, uključujući proračunsku potporu; u tom pogledu podsjeća da su EU i njegove države članice već sada vodeći pružatelji financijskih doprinosa UN-a i mnogih njegovih agencija i programa, ali da se ta predanost i potpora koja se pruža UN-u ne očituje uvijek u snažnijem utjecaju EU-a, njegovih država članica i partnera sličnih stavova na ključnim položajima u agencijama UN-a ili u multilateralnim forumima, što je osobito zabrinjavajuće u vrijeme sve većeg nametanja nedemokratskih režima poput Rusije na tim forumima;
16.
upućuje na povećanu geopolitičku važnost standarda, posebno u području tehnologije, i potiče EU na strateško djelovanje kako bi postao velesila koja postavlja standarde u okviru multilateralnih foruma;
17. poziva EU i njegove države članice te partnere sličnih stavova da dodatno poboljšaju svoju koordinaciju u pogledu uspostave zajedničke potpore za kandidature za vodeće položaje u multilateralnim forumima; upućuje na potrebu za koordinacijom s partnerima sličnih stavova u drugim regijama svijeta te, u svjetlu važnosti načela ujednačene geografske raspodjele rukovoditeljskih položaja, za čvrstom usmjerenošću na demokratske vrijednosti;
18. u tom pogledu ističe ključnu ulogu Organizacije za europsku sigurnost i suradnju (OESS) kao stupa europske sigurnosti i poziva na daljnje jačanje sveobuhvatnog sigurnosnog pristupa te organizacije;
19. poziva EU da surađuje s UN-om, regionalnim organizacijama, međunarodnim forumima kao što su skupine G7 i G20 i ad hoc koalicijama te unutar njih na prevladavanju globalnih izazova s kojima se već suočavamo, ali i onih koji nas očekuju u budućnosti;
20. poziva Komisiju i potpredsjednika Komisije/Visokog predstavnika da dodatno razviju svoju strategiju za multilateralizam, među ostalim putem redovito ažuriranih smjernica o tome kako postupati na različitim forumima, obuhvaćajući pitanja kao što su reforma sustava UN-a i važnija uloga ili službeno predstavništvo EU-a te viziju novog globalnog poretka koji bi ga oblikovao na način koji bi mogao oživjeti multilateralizam; smatra da će EU morati sklapati saveze s partnerima sličnih stavova radi razvoja multilateralne suradnje u okviru širokog raspona foruma, ali da ti savezi neće uvijek uključivati iste aktere, dok cilj uvijek mora biti očuvanje djelotvornog sustava globalnog upravljanja koji se temelji na pravilima;
21.
ponavlja svoja stajališta o ruskoj ratnoj agresiji na Ukrajinu iznesena u prethodnim rezolucijama;
22. najoštrije osuđuje ratnu agresiju Ruske Federacije protiv Ukrajine, kao i sudjelovanje Bjelarusa u tom ratu, te zahtijeva od Rusije da smjesta prekine sve vojne aktivnosti u Ukrajini i bezuvjetno povuče sve snage i vojnu opremu s cijelog međunarodno priznatog teritorija Ukrajine; ističe da ta vojna agresija i invazija predstavljaju ozbiljno kršenje međunarodnog prava; smatra da je ruska invazija na Ukrajinu napad ne samo na jednu suverenu zemlju nego i na načela i mehanizme suradnje i sigurnosti u Europi, kao i na međunarodni poredak utemeljen na pravilima, kako je definiran u Povelji UN-a;
23. pozdravlja suspenziju Rusije iz Vijeća UN-a za ljudska prava (UNHRC); pozdravlja odluke međunarodnih organizacija, između ostalog u području kulture i sporta, da suspendiraju Rusiju; poziva čelnike EU-a i čelnike drugih država da isključe Rusiju iz skupine G20 i drugih multilateralnih organizacija za suradnju, kao što su Svjetska trgovinska organizacija, UNESCO i druge, što bi bio važan znak da međunarodna zajednica neće nastaviti uobičajen odnos s državom koja izvršava agresiju;
24.
ističe da potpuna i učinkovita provedba postojećih sankcija širom EU-a i od strane međunarodnih saveznika EU-a sada mora biti prioritet; poziva EU da se koristi multilateralnim forumima kako bi se zajamčila učinkovitost tih sankcija;